Владимир II
Владимир II Мономах е велик княз на Киевска Рус от 1113 до 1125. Наследява своя братовчед Святополк II и от своя страна е наследен от сина си Мстислав I.

Единственият писмен източник за ранната история на Киевска Рус, „Начална руска летопис“, е запазен във варианти, изготвени в двора на Владимир Мономах и неговия наследник. В допълнение към това провизантийската външнополитическа ориентация му донася трайното одобрение на православната църква и той е описван в хрониките в много благоприятна светлина.

Живот 
Той е син на Всеволод I и Ирина, дъщеря на византийския император Константин IX Мономах, чието прозвище приема.

От ранна възраст Владимир Мономах се проявява като енергичен военачалник. През 1078 той помага на баща си и чичо си, великия княз Изяслав I, да прогонят от Чернигов братовчед му Олег Святославич, след което поема управлението на града. Проявява се и във войните срещу куманите, а през последните години от живота на Всеволод I практически управлява от негово име.

След смъртта на баща си Всеволод I Владимир Мономах признава за наследник своя братовчед Святополк II. Той се отказва от управлението на Чернигов и го заменя с Переяслав. В същото време управлява и по-отдалечени области на североизток, включително градовете Ростов и Суздал. Там той основава няколко града, сред които наречения на негово име Владимир, където по-късно е пренесена столицата на великите князе. След смъртта на Святополк II Владимир Мономах е обявен от гражданите на Киев за велик княз.

Владимир Мономах се жени три пъти – първо за Гита Уесекска, дъщеря на краля на Англия Харолд Годуинсън, след това за византийска благородничка и накрая за дъщеря на кумански хан. От първия му брак се раждат Мстислав и Ярополк, следващите двама велики князе. Сред децата му от втория брак са Юрий Дългоръки, основателят на Москва, Евфемия, женена за унгарския крал Калман, и Мария, женена за Лъв Диоген, претендент за византийския трон.

Вижте също 
 Шапка на Мономах

Външни препратки 
 Биография 
 Карамзин за Владимир Мономах 
 „Поучението“ на Владимир Мономах 
 Сайт за Владимир Мономах  

Монарси на Киевска Рус
Рюриковичи
Починали през 1125 година